27.10.2019 Kanavointi ajan energioista

Ensi alkuun kerron, ettei tämä vielä ole kissan aika vaan lisää asiaa ajan energioista. Huomenna 27.10. uusi kuu scorpionissa avaa oven uuteen paljastusten ajanjaksoon. Uuden kuun hetki on aamulla 6:38 Suomen aikaa. Uuden kuun hetkeä ja sen energioita voimistaa tällä kertaa myös merkuriuksen tuleva pysähdys scorpparin merkissä.

Tänään sain vastaanottaa vahvaa informaatiota, joka kyllä seisautti voimakkuudellaan.

Informaatiovirta alkoi otsikolla paljastusten aika.

Tuo ajanjakso alkaa huomisen uuden kuun kohdalla ja jatkuu voimistuen aina auringonpimennykseen saakka 26.12. Toki tämäkin ajanjakso on vain osa suurempaa sykliä, mutta sen merkitys on todellakin laaja.

Paljastuminen on totuuden esille tulemista, ja myös sen oikein ymmärtämistä. Se energia näyttää kuin suurelta pyörteeltä, joka kulkee ympäri maailmaa, rikkoen kaiken, joka on rakennettu valheelliselle pohjalle, koski se sitten yhteiskuntaa, ihmisryhmiä, järjestelmiä taikka yksittäisiä ihmisiä. On tärkeää, että me kaikki tahdomme nähdä mitä ympärillämme tapahtuu, jotta emme ylläpitäisi harhaa laajemmallakaan tasolla. Vaikka tämän ajanjakso nostaisikin esille suuria massoja koskevaa tietoa tai ikäviä tapahtumia, meidän tarkoituksemme on oppia toimimaan uudella tavalla. On tarkoitus oppia näkemään valheen taakse, sen harhan verhon taakse, jota meille näytetään. Ei ole tarkoitus lähteä mukaan dramaattisiin tapahtumiin taikka voivotteluun eikä myöskään tapahtumien kertailuun ja päivittelyyn muiden kanssa tai mukana. On tarkoitus pyrkiä havainnointiin ja sitä kautta itsensä tarkkailuun.

Eikä tämä ole tunteilla mässäilyn aikaa, vaan ennen kaikkea sisäistä työtä rehellisyydessä itseä kohtaan, jotta voi sitten tehdä ne tarvittavat korjausmuutokset. Naamareiden putoamisen ja pudottamisen aikaa ilman draamaa taikka ulkopuolista tukea. Työ on tähän energiaan ja sen virtaan kytkeytymistä, rakkaudessa itseen ja oman sielun kehitykseen.

Henkisen vapauden esteenä on aina riippuvuusenergia, joka voi olla naamioituneena hyviinkin tunteisiin. Silti ne kahlitsevat ja saavat meidät hakemaan vahvistusta itsemme ulkopuolelta. Henkinen vapaus on uudelta kuulta alkavan jakson päämäärä. Sama päämäärä loistaa myös tulevan auringonpimennyksen kohdalla. Tästä se alkaa ja päätös voi tapahtua tapaninpäivänä.

Harhasta kiinnipitäminen tuo vain tuskaa lisää, kun taas totuus vapauttaa ja antaa tulevaisuuteen johtavan polun tulla näkyväksi.
Me voimme valita kirkkaan läsnäolon tilan ja rakkaudella nähdä oman tilamme, josta käsin muutos voi alkaa. Muutos ei ole mahdollinen, jos edelleen tarraamme vanhaan ja yritämme sen kanssa luoda uutta. Kliseinen irtipäästäminen on tarpeen ja siihenhän meillä on keinot. Turvaamme Valon Auttajiin, emmekä yritä yksin. Pois siis ajatukset minähän olen tällainen, tuohan on aina ollut tuollainen, meillä on suvussa tämä kulkenut aina, tai kaikkein pahin; ei vanha koira uusia temppuja opi! Tuo kaikki on juuri sitä harhaa, joka estää uutta syntymästä.
Negatiivinen suhtautuminen ja oman tilan märehtiminen ei ole enää tarpeen, vaan nyt on oiva mahdollisuus päästää siitäkin irti. Rehellinen omien matalien tunnetilojen ja ajatusten huomioiminen, tarkastelu ja transformoimistoive on eri värähtelytila, joka vie kohti vapautumista. Ajatus tai affirmaatio, että rakastan itseäni niin paljon, että annan sielulleni mahdollisuuden parantua menneistä haavoistaan, on enemmän kuin ajankohtainen.

Jos edelleen suostuu uhrin, kontrolloijan tms. osaan ja suostuu pitämään kiinni harhasta. Harha koskee itseä, yhteiskuntaa, järjestelmiä taikka ihmiskunnan tilaa, ja siihen takertuminen voi viedä taas uudelle, ehkäpä vuosia kestävälle kierrokselle samojen kokemustoistojen kanssa.

Opettajan esimerkki on huomisen uuden kuun teema. Tämä tarkoittaa oman esimerkin kautta uuden polun avaamista muille, jotka kulkee totuuden energian alla. Me voimme vapauttaa muita omalla esimerkillämme kohti valheellisuudesta irtautumista ja

henkistä vapautta. Nyt on oivallinen aika itse nostaa esille epärehelliset naamiomme, myöntää itsellemme omat heikot kohtamme ja niiden piilottamistarpeet. Voimme joka päivä siunata itsemme uudelle aidommalle polulle, joka kulkee avoimuuden laakson läpi. Me voimme uteliaina katsoa omaa itseämme ja sitä turhaa taakkaa, joka ilmenee käytöksemme ja sanojemme kautta. Me emme heristele muille sormia, osoita heidän kohtiaan taikka töni heitä uusille poluille, vaan me kuljemme itse ja avaamme polkua, ja niin muidenkin on helpompi kulkea perässämme. Jos sen sijaan piilottelemme puskissa polun varrella, me tulemme paljastumaan heti kun raivoisat tuulet puhaltavat ja niin paljastavat piilopaikkamme. Se tuulinen aika on alkanut jo muutama vuosi sitten, mutta nyt voimme tulevan ajanjakson aikana odottaa melkoisia myrskyjä. Ne poistavat esteet tieltään ja kaatavat hatarat kyhäelmämme, joiden takana yritämme pysytellä suojassa = harhassa. Totuus kuitenkin on se, että suojamme on ainoastaan rehellisyydessä ja aitoudessa sekä yhteydessämme Omaan Itseemme joka jumalallista Valoa kantaa.

Tämäkin ajanjakso voi tuntua rankalta, varsinkin jos takerrumme vanhaan oikeuttaen omat negaatiomme. Se voi olla tietoista tai täysin tiedostamatonta. Paras tapa päästä muutosta tarvitsevien kohtien jäljille on olla hetkessä hereillä, sillä tunteidemme ja reaktioidemme kautta paljastuu todellinen energiamme. Se hauras, pelokas ja negatiivinen osamme, joka kaipaa parantumista. Totuuteen kuuluu myös ymmärrys, että vain itse voimme ne haavat havaita ja jumalallisen voiman kautta parantaa. Omat heikot ja matalat energiamme eivät riitä parantamisvoimaan, mutta onneksi voimme luottaa siihen, että juuri sitä varten meillä on Auttajat lähellämme. Voimme turvata elämää ylläpitävään voimaan, luojaan, joka niin monia nimiä kantaa. Jumala, Pyhä Henki, Suuri Henki, Kristus, Luoja, buddhat..

Itsekkyys on ihmiskunnan yksi suuri vitsaus, vaikka se peitelläänkin mitä hienoimpiin kaapuihin. Mitä enemmän haluamme omia halujamme toteuttaa, sitä itsekkäämpiä olemme olentoina. Me emme useinkaan palvele kokonaisuuttaa omien halujemme kautta. Mutta me voimme kasvaa suuntaan, joka tunnistaa kokonaisuuden tarpeen ja tilan ja siitä voi tulla aivan uusi, palveluun avaava polku. Se on juuri sellainen polku, jota edelläkävijät, tien näyttäjät valitsevat kulkevansa. Oma esimerkki, omat valinnat ja ennen kaikkea oma henkinen työ valaisevat muillekin uutta suuntaa.

Kuten kerroin, tämä voi olla harvinaisen rankka ajanjakso, mutta jos kuulut niihin, joita jo on ravisteltu, herätelty uuteen ehkä rankkojenkin kokemusten kautta, voit tuntea itsesi siunatuksi, sillä sinua tuetaan ja ohjataan uuteen suuntaan.

Niin monilla tämän ajan sieluilla on paljon laajemmat suunnitelmat, kuin vain onnellisen ihmiselämän tavoittelu. Mutta niin monella omat menneidenkin elämien haavat estävät näkemästä tuota loistavaa polkua, joka valintojen kautta odottaa. Mitä enemmän toistamme vanhoja itkua tuottavia malleja olla ja elää, sitä enemmän tuo loistava polku peittyy tuohon harhaan itsestämme. Jos luulemme tuskan hetkellämme, että mitään muuta ei ole edessämme, vain kärsimme ja olemme epäonnen uhreja tai muiden armoilla, me hylkäämme oman voimamme ja annamme sen niille, jotka ovat meitä satuttaneet. Me emme saa luulla tunteita pysyviksi emmekä siksi, joka oikeasti olemme. Me olemme jumalallisia kipinöitä, joiden loistoa meidän tulisi vahvistaa ja niiden alkuperää ymmärtää. Tässä kipinässä on se siemen, jossa me olemme yhtä, me kaikki olemme rakkautta, joka on Valon Lähteestä luotu.

11.11. on sitten tuo merkuriuksen ohitushetki. Se on porttipäivä juuri tuohon uuteen ymmärrykseen itsestämme. Siihen saakka voimme nyt luoda uutta itseämme ja rakentaa suuntaamme kohti tuota Valon polkua, joka rakkaudessa kulkee. Käsi kädessä Valon Auttajien kanssa. Pyri kohti itseäsi, ole rehellinen hetkessä ja tutkaile, mitä tässä hetkessä tunnet ja miksi. Jos kaipaat hyväksyntää, huomiota, arvostusta tms. voit kysyä itseltäsi, mitä sellaista sinulta puuttuu, mihin tarvitset ulkopuolista energiaa tunteen muodossa. Miksi et itse voisi hyväksyä, arvostaa, huomioida itseäsi ja vain istua alas ottamaan vastaan jumalallista rakkautta. Mitä enemmän niin teet, sitä enemmän se vetää sitä samaa puoleesi. Sillä jos koet itsesi huonoksi, et luota itseesi, tunnet alemmuutta tai sinulla on huono itsetunto, sitä varmemmin vedät puoleesi ihmisiä, jotka ne tunteet nostattavat sinussa esille. Vetovoiman laki toimii niin! Tee itsesi hyväksi kaikki mitä pystyt. Tarkastele rehellisesti omaa tilaasi, omaa käyttäytymistäsi ja tee sitten luja päätös! Nyt loppuu tämä uhrina toimiminen ja alan toimia itseni hyväksi! Pyydän taivaallista apua itselleni ja puhdistusta noihin alempiin tunteisiin ja ajatuksiin itsestäni. On hyvä tehdä sitova päätös itsensä kanssa ja pitää siitä kiinni, sillä uuden minän esille kaivaminen ei tapahdu hetkessä, vaan se voi olla vuosien työ. Tulee oppia olemaan hereillä, tulee aktiivisesti pyytää apua, ja myös muuttaa niitä malleja, jotka myötäilevät tuota uhrienergiaa. Uudet tavat toimia ja nähdä itsensä ottavat aikaa, mutta tämä työ vie juuri sille uudelle, loistavalle polulle. Kannattaa myös muistaa, että kaiken uhrienergian takana piileksii myös vastakkaista energiaa. Ne rajummat osamme kantavat usein syvää vihaa, kostonhalua taikka pahantahtoisuutta. Me olemme niin monesta muokkautuneet, sillä matkamme maan päällä on ollut pitkä ja täynnä mitä syvempiä kokemuksia. 11.11. portti on Valon polun alku ja sinne voimme kulkea hereillä olemisen kautta. Tuona hetkenä on hyvä istua ja lujittaa sitä omaa positiivista ja valoisaa kuvaa jumalallisena kipinänä täällä maan päällä. Voi tehdä hyviä päätöksiä esim. olla rehellinen, ilmaista itseään positiivisesti, kauniisti ja muitakin kannustaen.

Tämä ajanjakso nostaa esille myös kommunikaation ja sen, miten me ilmaisemme itseämme ja myös sen miten me kuuntelemme, olemmeko läsnä tilanteille ja muille olennoille.
On myös vaarana monia väärinymmärrysten hetkiä, jos ei ole sydämellään läsnä muiden kanssa. On tärkeää tahtoa nähdä muissa hyvää ja kuunnella sen kautta muiden puhetta tai viestintää. Näissäkin hetkissä on vaarana harhan toisto, eli kuulemme menneisyyden kautta toisen ihmisen puhetta. Se ei ole totuus, vaan se on oma vääristymämme tästä hetkestä. Kun vilpittömästi tahtoo ymmärtää ja jättää taakseen vanhat ajatukset siitä millainen toinen on ja millainen itse on, on suurempi mahdollisuus kuulla totuus kulloisessakin hetkessä. Tätä mm. on henkinen työ arjessa.

Jos summaan tätä tulevaa aikaa vuoden loppuun saakka, on tämä kyllä loistava mahdollisuus jälleen nousta ylöspäin henkisiä portaita. Ja mitä ylemmäksi nousemme, sitä laajemmin näemme. Kun nousee vuorelle sumuisesta laaksosta, on näkymä aivan toinen. Voi jopa huomata, että kauempana, toisessa laaksossa paistaa upea aurinko!
Hyvää uuden luomisen päivää kaikille. Siitä alkaa uusi hereillä oleva ajanjakso kohti todellisempaa Itseä. Ja todellakin, todelliset Itset luovat parempaa maailmaa, kaikille todellisille olennoille <3 <3 <3